**Guthrum II de Anglia Oriental**, finado en 916, foi un caudillo viquingo de orixe danesa e que gobernou o Danelaw tras a morte de Eric de Anglia Oriental no ano 902, ambos procedían da segunda horda viquinga que invadiu Inglaterra e coñécese como o grande exército de verán.

Traxectoria
-----------

A diferenza do seu predecesor do mesmo nome, Guthrum I de quen se teñen referencias fiábeis nas crónicas contemporáneas, non se coñece moito do reinado de Guthrum II e a súa vida baséase en conxecturas comparativas entre diversas crónicas e pezas numismáticas.

Benjamin Thorpe, na súa tradución da obra *History of England under the Anglo-Saxon Kings* de Johann Martin Lappenberg refírese a Guthrum II como o rei que gobernaba aos daneses de Anglia Oriental en 906 cando se asinou a paz con Eduardo o Vello. Thorpe fai presunción da firma do tratado de paz entre Eduardo e o segundo Guthrum en 906, baseándose no testemuño do cronista medieval Xoán de Wallingford que menciona explicitamente a un segundo Guthrum durante o reinado de Eduardo. Outro historiador, Joseph Stevenson, traduciu a Wallingford uns anos máis tarde e non acepta a lectura que fai Thorpe. Segundo Stevenson, foi o mesmo Guthrum que non morreu en 890 pero regresou a Dinamarca para gobernar ao seu pobo e de novo aparecer en Anglia Oriental máis tarde durante o reinado do fillo de Eduardo, Æthelstan e aparentemente aparece mencionado once veces entre 928 e 935. Sexa como for, a crónica anglosaxoa achega información sobre a morte dun Guthrum na batalla de Tempsford en 916 que coincide co fin do reinado dos daneses en Anglia Oriental e a posterior integración do territorio como dominio de Eduardo o Vello.

Frederick Attenborough na súa obra disputa ambas as versións e apóiase na versión do historiador alemán Felix Liebermann, quen considera que o preámbulo das "*Leis de Eduardo e Guthrum*" non é auténtico e data o pacto durante o reinado de Æthelstan, volvendo dar protagonismo a un segundo Guthrum.

Sexa o documento un rexistro histórico datado en 906, reinado de Eduardo, ou un documento posterior durante o reinado do seu fillo Æthelstan, os historiadores modernos como Patrick Wordmald datan a redacción das *leis* cara ao ano 1000 e din que foron escritas por Wulfstan de York (m. 1023).

Notas
-----

1. ↑  Dumville, D.N. (1998) *Kings, Currency, and Alliances:History and Coinage of Southern England in the Ninth Century*
2. ↑  Lappenberg, Johann M. (1845) *History of England under the Anglo-Saxon Kings* p. 87
3. ↑  Thorpe, Benjamin (1840) *Ancient Laws and Institutes of England*, London, I:71, nota "a".
4. ↑  Stevenson, Joseph (1856) *The Church Historians of England* pp. 535 - 545.
5. ↑  Attenborough, F. (1921) *Laws of the Earliest English Kings*, p. 97.
6. ↑  Wormald, Patrick (2001) *The Making of English Law: Legislation and Its Limits*, I:389-390

Ligazóns externas
-----------------

* Brenda Ralph Lewis & David Nash Ford, "York: Viking Times"
* Liña temporal da Inglaterra anglosaxoa

| * v
* c
* e
Reis de Anglia Oriental |
| --- |
| Orixes | 
* Wehha
* Wuffa
* Tyttla

 |
| século VII | 
* Raedwald
* Eni ?
* Earpwald
* Ricberht ?
* Sigeberht
* Ecgric
* Anna
* Æthelhere
* Æthelwald
* Ealdwulf

 |
| século VIII | 
* Ælfwald
* Beonna
* Æthelberht I
* Hun ?
* Æthelred I
* Æthelberht II
* Offa de Mercia
* Eadwald

 |
| século IX | 
* Cenwulf de Mercia
* Ceolwulf de Mercia
* Beornwulf de Mercia
* Æthelstan
* Æthelweard
* Eadmund o Mártir

 |
| Dominio danés | 
* Oswald
* Æthelred II
* Guthrum I
* Eohric
* Aethelwold de Wessex
* *Guthrum II*

 |